KOMISIJAS REGULA (ES) 2023/127

(2023. gada 18. janvāris),

ar ko attiecībā uz acehinocila maksimālajiem atlieku līmeņiem konkrētos produktos vai uz tiem groza Eiropas Parlamenta un Padomes Regulas (EK) Nr. 396/2005 II pielikumu

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (EK) Nr. 396/2005 (2005. gada 23. februāris), ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 14. panta 1. punkta a) apakšpunktu,

tā kā:

(1) Acehinocila maksimālie atlieku līmeņi (MAL) ir noteikti Regulas (EK) Nr. 396/2005 II pielikumā.

(2) Saistībā ar procedūru, kurā piešķir atļauju darbīgo vielu acehinocilu saturoša augu aizsardzības līdzekļa izmantošanai uz dārzeņpipariem/paprikas, saskaņā ar Regulas (EK) Nr. 396/2005 6. panta 1. punktu tika iesniegts pieteikums ar lūgumu grozīt spēkā esošos MAL.

(3) Attiecīgā dalībvalsts saskaņā ar Regulas (EK) Nr. 396/2005 8. pantu novērtēja pieteikumu un nosūtīja Komisijai novērtēšanas ziņojumu.

(4) Eiropas Pārtikas nekaitīguma iestāde (“Iestāde”) novērtēja pieteikumu un novērtēšanas ziņojumu, īpaši izskatot riskus patērētājiem un – attiecīgos gadījumos – dzīvniekiem, un sniedza pamatotu atzinumu par ierosināto MAL (2). Iestāde minēto atzinumu nosūtīja pieteikuma iesniedzējam, Komisijai un dalībvalstīm un darīja to publiski pieejamu.

(5) Iestāde secināja, ka visas prasības par datu pilnīgumu ir izpildītas un, balstoties uz patērētāju eksponētības novērtējumu, kas sagatavots par 27 konkrētām Eiropas patērētāju grupām, tā secināja, ka pieteikuma iesniedzēja lūgtais MAL grozījums patērētāju drošības ziņā ir pieņemams. Izdarot šo secinājumu, Iestāde ņēma vērā jaunāko informāciju par vielas toksikoloģiskajām īpašībām. Ne mūžilga eksponētība šai vielai, kas rodas, uzturā lietojot visus pārtikas produktus, kuros tā varētu būt, ne īslaicīga eksponētība, kas rodas, uzturā lietojot lielu attiecīgo produktu daudzumu, neliecina par risku pārsniegt pieņemamo diennakts devu vai akūto references devu.

(6) Saskaņā ar Regulas (EK) Nr. 396/2005 6. panta 1. punktu tika iesniegts pieteikums, kurā lūgts grozīt spēkā esošo MAL attiecībā uz acehinocilu hurmās.

(7) Attiecībā uz šo pieteikumu viena dalībvalsts lūdza izmantot tehniskajās pamatnostādnēs par MAL noteikšanas procedūru (3) paredzēto paātrināto procedūru, lai noteiktu MAL, pamatojoties uz izmēģinājumiem, kuros nosaka atliekas ābolos.

(8) Pārskatot spēkā esošos acehinocila MAL, Iestāde nesen novērtēja izmēģinājumus, kuros nosaka atliekas ābolos, un sniedza pamatotu atzinumu par ierosināto MAL (4). Šis Iestādes atzinums balstās uz pašreizējām zinātnes un tehnikas atziņām šajā jomā. Tā kā ir lietderīgi izmēģinājumus, kuros nosaka atliekas ābolos, ekstrapolēt uz hurmām, kā apstiprināts spēkā esošajās Savienības pamatnostādnēs par MAL ekstrapolāciju (5), nav nepieciešams lūgt Iestādi sniegt pamatotu atzinumu par hurmām.

(9) Tāpēc ir lietderīgi noteikt MAL hurmām 0,05 mg/kg, pamatojoties uz izmēģinājumiem, kuros nosaka atliekas ābolos.

(10) Balstoties uz Iestādes sniegto pamatotajiem atzinumiem un ņemot vērā ar izskatāmo jautājumu saistītos faktorus, ierosinātie MAL grozījumi atbilst Regulas (EK) Nr. 396/2005 14. panta 2. punkta prasībām.

(11) Tāpēc Regula (EK) Nr. 396/2005 būtu attiecīgi jāgroza.

(12) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Regulas (EK) Nr. 396/2005 II pielikumu groza saskaņā ar šīs regulas pielikumu.

2. pants Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī. Attiecībā uz visiem ierosinātajiem MAL to piemēro no 2023. gada 23. februāra.

Šī regula uzliek saistības kopumā un ir tieši piemērojama visās dalībvalstīs. Briselē, 2023. gada 18. janvārī Komisijas vārdā – priekšsēdētāja Ursula VON DER LEYEN

(1) OV L 70, 16.3.2005., 1. lpp.

(2) Reasoned Opinion on the modification of the existing maximum residue level for acequinocyl in sweet peppers/bell peppers (Pamatots atzinums par spēkā esošā maksimālā atlieku līmeņa grozīšanu attiecībā uz acehinocilu dārzeņpiparos/paprikā). EFSA Journal 2022;20(3):7175. Tiešsaistē pieejamie EFSA zinātniskie ziņojumi: http://www.efsa.europa.eu.

(3) Technical guidelines MRL setting procedure in accordance with Articles 6 to 11 of Regulation (EC) No 396/2005 and Article 8 of Regulation (EC) No 1107/2009 (Tehniskās pamatnostādnes MAL noteikšanas procedūrai saskaņā ar Regulas (EK) Nr. 396/2005 6.–11. pantu un Regulas (EK) Nr. 1107/2009 8. pantu) (SANTE/2015/10595 Rev. 6.1).

(4) Reasoned Opinion on the review of the existing maximum residue levels for acequinocyl according to Article 12 of Regulation (EC) No 396/2005 (Saskaņā ar Regulas (EK) Nr. 396/2005 12. pantu sniegts pamatots atzinums par spēkā esošo maksimālo atlieku līmeņu pārskatīšanu attiecībā uz acehinocilu). EFSA Journal 2020;18(1):5983. Tiešsaistē pieejamie EFSA zinātniskie ziņojumi: http://www.efsa.europa.eu.

(5) Technical guidelines on data requirements for setting maximum residue levels, comparability of residue trials and extrapolation of residue data on products from plant and animal origin (Tehniskās pamatnostādnes par datu prasībām maksimālo atlieku līmeņu noteikšanai, atlieku noteikšanas izmēģinājumu salīdzināmībai un augu un dzīvnieku izcelsmes produktu atlieku datu ekstrapolācijai) (SANTE/2019/12752, 2020. gada 23. novembris).